EFF eerder kaal as sonder oorpakkeJulius Malema, leier van die EFF, op 21 Augustus 2014 buite die Nasionale Vergadering Foto: Nardus Engelbrecht/SAPA Die EFF sal kaal in die Nasionale Vergadering verskyn indien hulle verbied word om hul kenmerkende rooi oorpakke, rubberstewels en huishulp-uniforms te dra, het The Star Maandag berig. Julius Malema, leier van die EFF, het aan die koerant gesê sy party sal nie instruksies van die parlement aanvaar rakende kleredrag nie. “Ons gaan dit [oorpakke] dra,” het hy gesê. “As hulle dit nie soek nie, sal ons die oorpakke uittrek en kaal loop, as dit is wat hulle wil sien, dan sal hulle dit sien.” Die parlement is besig om verskeie regulasies vir die Nasionale Vergadering te verstewig, insluitend LP’s se kleredrag. Richard Mdakane, voorsitter van ŉ subkomitee van die reëlskomitee, het gesê hulle hoop om die regulasies teen einde volgende maand te finaliseer, aldus The Star. Malema het openlik die voorgestelde wysigings verwerp, aangesien dit moontlik tot gevolg sal hê dat die EFF LP’s hul werkersdrag sal moet ruil vir ŉ meer formele voorkoms. “Ons gaan nie soos koloniale meesters aantrek nie… ek dra ŉ oorpak, dit is skoon en ek stink nie,” het hy aan The Star gesê. “Ek ruik eintlik beter as baie van die mense wat pakke dra.”